Folketing
2008-10-23

Tak for det. Allerførst vil jeg gerne takke ministeren for et godt samarbejde og for en god redegørelse. Det nordiske samarbejde er jo meget bredspektret, og der samarbejdes på kryds og tværs, og mange forskellige emner og temaer behandles i de mange forskellige fora; f.eks. på kulturområdet, socialområdet, uddannelsesområdet og erhvervsområdet, ligesom der også foregår en masse samarbejde i Arktisk Råd, der er Østersøsamarbejdet og samarbejdet i forhold til EU og i forhold til de baltiske lande. Det nordiske samarbejde folder sig også ud gennem det folkelige samarbejde på en lang række forskellige felter; f.eks. gennem kulturhusene, infokontorerne, udvekslinger m.m. Taletiden her i dag rækker ikke til at komme ind på det hele, så jeg vil koncentrere mig om nogle udvalgte emner. Globaliseringens vinde blæser nu også ind over det nordiske samarbejde, og vi kan sige, at det nordiske samarbejde nu også bliver globaliseret. I budgetarbejdet er det lykkedes inden for den fastlagte og eksisterende budgetramme at få rationaliseret og omprioriteret, således at der nu er afsat en globaliseringspulje på 60 mio. kr.